ተማሪዎች ጥያቄያቸውን በሰላማዊ መንገድ እንዲያቀርቡ ተጠየቀ
ተማሪዎች ማንኛዉንም ጥያቄ በሰላማዊ መንገድ ማቅረብ እንደሚችሉና ጀ ከሁከት እራሳቸዉን እንዲያርቁ ዩኒቨርሲቲዎች ጠይቀዋል ፡፡የጎንደር፣ ሐሮማያና ጅማና ዩኒቨርሲቲዎች የተከሰተውን አለመረጋጋት ከሐይማኖት አባቶች፣ የአገር ሽማግሌዎች፣ የአስተዳደር አካላት ሕብረተሰቡና ከትምህርት ሚኒስቴር ጋር በመተባበር ባደረጉት ጥረት ዩኒቨርሲቲዎች ወደነበሩበት ሰላም እየተመለሱ መሆናቸውንና ተማሪዎች የሚያነሷቸውን ጥያቄዎች በሰላማዊ መንገድ ማቅረብ እንደሚገባቸው ገልጸዋል፡፡የዩኒቨርሲቲ ተማሪዎች ጥያቄዎች ካሏቸዉ በሰላማዊ መንገድ ማቅረብ እንደሚችሉና ከዚህ አልፈዉ ወደግርግርና ንብረትንና ሕይወትን ወደሚያሳጡ ድርጊቶች እንዳይሳተፉ አሳስበዋል፡፡የጎንደር ዩኒቨርሲቲ የሕዝብና ዓለምአቀፍ ግንኙነት ዳይሬክተር አቶ ደምሴ ደስታ ከዋልታ ጋር ባደጉት ቆይታ ታህሳስ 2፣ 2010 ዓ.ም. በዩኒቨርሲቲው በተፈጠረው አለመረጋጋት ትምህርት ተቋርጦ እንደነበር አስታውሰው፣ አሁን ላይ ተማሪዎችን የማረጋጋት ሥራዎች እየተከናወኑ በመሆኑ ዩኒቨርሲቲው ወደቀደመ ሰላማዊ መረጋጋቱ እየተመለሰ መሆኑን አረጋግጠዋል፡፡በሕክምና እና ጤና ሳይንስ ፋኩልቲዎች ትምህርት እንዳልተቋረጠና በሕይወትም ሆነ በንብረት ላይ አንዳችም ጉዳት እንዳልደረሰ ዳይሬክተሩ አክለው ገልጸዋል፡፡በተመሳሳይ ሁኔታ በሐሮማያ ዩኒቨርሲቲ ሕዳር 19/ 2010 ዓ.ም. ጀምሮ ተቋርጦ የነበረው ትምህርት 90 በመቶ ያህሉ ተማሪዎች ወደ መደበኛ የትምህርት ገበታቸው በመመለሳቸው ካሳለፍነው ሰኞ ጀምሮ የመማር ማስተማር ሂደቱ መቀጠሉን የነገሩን ደግሞ የዩኒቨርሲቲው የሕዝብና ዓለምአቀፍ ግንኙነት ዳይሬክተር አቶ ዓለምሸት ተሾመ ናቸው፡፡በቀጣይም ተማሪዎች ወደ መደበኛ ትምህርቸው ይመለሳሉ የሚል እምነት እንዳላቸውና የመማር ማስተማር ሂደቱን በተያዘለት የትምህርት መርሐግብር ለማስኬድ ጥረት እየተደረገ መሆኑን ጠቁመዋል፡፡  ቀደም ሲል የዩኒቨርሲቲ መውጫ ፈተናን መነሻ በማድረግ በጅማ ዩኒቨርስቲ ተቋርጦ የነበረው መማር ማስተማር  አሁን ላይ በሰላማዊ መልኩ እንደቀጠለ የገለጹልን የዩኒቨርሲቲው የሕዝብ ግንኙነት ኤክስፐርት አቶ ኩሳ ያደታ ናቸው፡፡በቀጣይ ትምህርት ሳይስተጓጎል አንዲቀጥል ከተማሪዎች ጋር ሰፊ ውይይት በማድረግ የመተማመንና መግባባት የሚያስችሉ ሥራዎችን ለማከናወን የተማሪዎች ሕብረት ተቋቁሟል ብለዋል፡፡ወላጆች ልጆቻቸው ከዩኒቨርስቲዎቹ እንዳይወጡና በመረጋጋት ትምህርታቸውን ለማስቀጠል እንዲቻል ምክር መለገስ እንደሚኖርባቸውም ኃላፊዎቹ ጠቁመዋል፡፡በየዩኒቨርሲቲዎቹ እየታዩ ያሉትን ችግሮች ለመፍታት የፌደራል መንግስት ከፀጥታ አካላት ፣ ከክልል መንግስታትና ከዩኒቨርሲቲ ቦርድ አመራሮች ጋር በመሆን እየተከናወነ ያለው ድጋፍ ጠናክሮ እንደሚቀጥል የትምህርት ሚኒስትሩ ዶክተር ጥላዬ ጌቴ መግለፃቸው ይታወሳል፡፡